20. Delegering af kompetence til at gennemføre skoleudviklingssamtaler og fremtidig 
præsentation af data på skoleområdet (Åben)
Tidl. politisk behandling
Forventet sagsgang
BS-U, ØK, BY
Lovgrundlag
Folkeskoleloven § 40 a
SAGENS INDHOLD
Byrådet skal i denne sag tage stilling til delegering af kompetencen til at afholde 
lovpligtige skoleudviklingssamtaler, der fra og med indeværende skoleår 2022-23 
erstatter Kvalitetsrapport for folkeskolen jf. folkeskolelovens § 40 a. Skoleudviklingssamtalerne skal 
understøtte en løbende lokal dialog om den enkelte skoles udvikling, så eleverne får de bedst mulige 
rammer for faglig udvikling og trivsel.
Byrådet skal samtidig tage stilling til, hvorvidt Børn og Kultur fortsat skal give en status på elevernes faglige 
udvikling og trivsel hvert andet år inkl. forældrenes tilfredshed med skole og SFO samt status på 
Ungdomsskolens aktiviteter, sådan som det hidtil har været. 
Endelig skal Byrådet tage stilling til, om der fortsat skal udarbejdes kvalitetsrapporter for den enkelte skole 
hvert andet år. 
Favrskov Kommune har i flere år gennemført skoleudviklingssamtaler (kaldet læringssamtaler) i 
forlængelse af Byrådets behandling af kvalitetsrapporten og med afsæt i de udpegede hovedområder for 
skoleområdet som fx inkluderende fællesskaber eller læsning og sproglig udvikling. Den ny nationale 
vejledning for skoleudviklingssamtaler lægger op til høj grad af frihed til lokal tilrettelæggelse og 
fastlæggelse af udviklings- og indsatsområder. Kommunen definerer processen for skoleudviklingssamtaler 
inden for følgende rammer:

Der skal afholdes en årlig skoleudviklingssamtale med skolens leder med afsæt skolens udviklings- 
og indsatsområder.  

Skolelederen har initiativretten i forhold til at analysere og beskrive relevante udviklings- og 
indsatsområder for skolen og bør drøfte dem med skolebestyrelse, medarbejdere og elevråd. 

Forvaltningen supplerer med samtaleemner med afsæt i aktuelle udviklings- og indsatsområder for 
skolevæsenet generelt. 

Resultaterne fra de obligatoriske test og anden relevant viden inddrages i skoleudviklingssamtalen. 

Samtalen skal berøre opfølgning på tidligere skoleudviklingssamtaler.

Samtalen skal berøre status på eventuelle udviklingsplaner og handleplaner, som initieres af 
ministeriet.

Skolen skal oplyse om evalueringer af undervisningens kvalitet på skolens hjemmeside, herunder 
skoleudviklingssamtalen. 
I skoleåret 2022/23 er de lovpligtige skoleudviklingssamtaler gennemført af Børn og Kultur med afsæt i 
inkluderende fællesskaber, herunder følgende forslag til udviklings- og indsatsområder fastlagt af 
skolelederne: Ledelse tæt på, elevfravær, læringsmiljøer, professionelle læringsfællesskaber og 
joker/selvvalgt tema. Før samtalerne blev der afholdt en dataworkshop for alle skoler faciliteret af 
forvaltningen med vægt på sparring om problemstillinger og inspiration til opstilling af et relevant datasæt. 
[adresse]: EMN-2020-23444
Dok-ID: 3537993
Sagsbehandler: hpje
Byråd
27. juni 2023  19:00
Fx aktuelle segregeringstal, elevtrivsel eller andre aktuelle kvantitative data fra skolen eller fra 
www.uddannelsesstatistik.dk, 
suppleret 
af 
valg 
af 
kvalitative 
data 
som 
indsatsbeskrivelser, 
fokusgruppeinterviews, spørgeskemaer mv. 
Bemærk, at de obligatoriske resultater fra De Nationale Overgangstest, der er blevet gennemført for første 
gang i dette skoleår, endnu ikke er tilgængelige på aggregeret niveau. De er derfor ikke indgået i samtalerne 
i år. De vil dog indgå fremover.
Selve skoleudviklingssamtalen er ramme for en tillidsfuld og faglig dialog mellem forvaltning inkl. skolechef 
og skolens ledelse om skolens udviklings- og indsatsområder, idet der fokuseres særligt på fremadrettede 
indsatser. En skoleleder fra en anden skole fungerer som mødeleder. 
Endelig faciliterer forvaltningen inkl. skolechefen en afrundende workshop i juni måned 2023, hvor man 
drøfter status på handlinger aftalt under skoleudviklingssamtalen. Det kan fx være næste skridt i 
videreudvikling af mellemrumstilbud til sårbare børn eller konkret udbredelse af erfaringer med model for 
specialpædagogiske indsatser fra indskolingen til udskolingen. 
Efter den afrundende workshop lægges et notat om samtalen på skolens hjemmeside med skolens 
udviklings- og indsatsområder, handlinger og nøgletalsoverblik. Se skabelon i vedlagte bilag.
Skolens udviklings- og indsatsområder behandles på skolen før og efter samtalen og drøftes blandt andet 
i skolebestyrelsen.
Som noget nyt skal der også afholdes skoleudviklingssamtale på interne skoler på opholdssteder og 
dagbehandlingstilbud. I [adresse] betyder det, at der skal afholdes skoleudviklingssamtale på 
[adresse]. 
VURDERING
Ifølge folkeskolelovens § 40 a er det Byrådet, der gennemfører skoleudviklingssamtale med skolens leder. 
Børn og Kultur foreslår, at kompetencen til at gennemføre samtalerne delegeres til forvaltningen, da der er 
gode erfaringer med at holde samtaler efter den nuværende model, som løbende er blevet justeret, siden 
den blev udviklet i samarbejde med læringskonsulenter fra Børne- og Undervisningsministeriet i 2017. Det 
foreslås samtidig, at beslutningen optages i kompetencefordelingsplanen.
Det er Børn og Kulturs vurdering, at samtalerne kombineret med en forberedende dataworkshop for 
skoleledelserne og en afrundende workshop med status på handlinger, kan kvalificere den lokale dialog 
om den enkelte skoles udvikling og bidrage til, at eleverne får de bedst mulige rammer for faglig udvikling 
og trivsel.
Skolens udviklings- og indsatsområder og notat fra de årlige skoleudviklingssamtaler inkl. handlinger og 
nøgletalsoverblik drøftes blandt andet i skolebestyrelsen. Børn og Kultur vurderer, at den mindre 
omfattende og mere lokalt baserede proces vil kunne træde i stedet for udarbejdelsen af en kvalitetsrapport 
for den enkelte skole hvert andet år. 
Med henblik på at fastholde den datafunderede dialog hele vejen gennem styringskæden foreslår Børn og 
Kultur, at Byrådet fortsat gives en status på elevernes faglige udvikling og trivsel, forældrenes tilfredshed 
med skole og SFO samt Ungdomsskolens aktiviteter hvert andet år inkl. et overblik over lokale udviklings- 
og indsatsområder fra skolernes notater om skoleudviklingssamtalerne. 
Ovenstående kan bidrage til at skabe en meningsfuld, lokal, dialogbaseret ramme for skoleudvikling, som 
styrker elevers faglige og alsidige udvikling, samtidig med at udveksling af viden om faglig udvikling og 
trivsel i styringskæden fastholdes. 
ØKONOMI
Der er ingen økonomiske konsekvenser. 
INDDRAGELSE
Skolens udviklings- og indsatsområder behandles på skolen før og efter samtalen og drøftes blandt andet 
i skolebestyrelsen. 
INDSTILLING
Direktøren for Børn og Kultur indstiller til Byrådet:
1.
At kompetencen til at gennemføre skoleudviklingssamtaler delegeres til forvaltningen, og at det 
optages i kompetencefordelingsplanen.
2.
At Byrådet fortsat får en status på elevernes faglige udvikling og trivsel, forældrenes tilfredshed med 
skole og SFO samt Ungdomsskolens aktiviteter hvert andet år inkl. et overblik over udviklings- og 
indsatsområder fra skolernes notater om skoleudviklingssamtalerne. 
3.
At der fremover ikke udarbejdes kvalitetsrapporter for hver enkelt skole.
BESLUTNING
Børne- og Skoleudvalget, 6. juni 2023:
Fraværende: Ingen
Ad 1. Indstilles godkendt. 
Ad 2: Indstilles godkendt med den tilføjelse, at Børne- og Skoleudvalget hvert år forelægges en sag med 
status på skolernes udvalgte indsatsområder.  
Ad 3. Indstilles godkendt. 
Økonomiudvalget, 20. juni 2023:
Fraværende: Amalie Nissen
Indstillingerne fra Børne- og Skoleudvalget indstilles godkendt.  
Byrådet, 27. juni 2023:
Fraværende: Preben Danielsen
Godkendt med den præcisering, at den årlige status på skolernes indsatser behandles i Børne- og 
Skoleudvalget, Økonomiudvalget og Byrådet.
Bilag
1.
Skabelon for notat om skoleudviklingssamtale (3548561)
